স্থায়ী প্রধান বিচারপতি পেল কলকাতা হাইকোর্ট! জানেন তিনি কে?

কলকাতা: কলকাতা হাইকোর্টের (Calcutta High Court) প্রধান বিচারপতি (Chief Justice) হিসেবে শপথ নিলেন বিচারপতি সুজয় পাল (Justice Sujoy Pal)। শুক্রবার কলকাতা হাইকোর্টের এক নম্বর কক্ষে আয়োজিত শপথ গ্রহণ অনুষ্ঠানে (Oath Ceremony) তাঁকে শপথবাক্য পাঠ করান রাজ্যপাল সিভি আনন্দ বোস (Governor CV Ananda Bose)। মধপ্রদেশ হাইকোর্ট, তেলঙ্গানা হাইকোর্টের পর এবার কলকাতা হাইকোর্টের বড় পদে নিযুক্ত হলেন এই প্রবাসী বাঙালি।

এর আগে কলকাতা হাইকোর্টের প্রধান বিচারপতি ছিলেন বিচারপতি টি এস শিবজ্ঞানম। তিনি গত ১৫ সেপ্টেম্বর অবসর নেন। তাঁর অবসরের দিনই বিচারপতি সৌমেন সেনকে ভারপ্রাপ্ত প্রধান বিচারপতি হিসেবে নিযুক্ত করা হয়। পরে গত ৯ জানুয়ারি সুপ্রিম কোর্টের কলেজিয়ামের বৈঠকে বিচারপতি সুজয় পালকে কলকাতা হাইকোর্টের প্রধান বিচারপতি করার সুপারিশ করা হয়। সেই সুপারিশের পরই তাঁর নিয়োগ চূড়ান্ত হয়।

আরও পড়ুন: সরস্বতী পুজোর আগেই বিদায় নেবে শীত! দেখুন আবহাওয়ার মেগা আপডেট

বিচারপতি সুজয় পাল একজন প্রবাসী বাঙালি। ১৯৬৪ সালে মধ্যপ্রদেশের জব্বলপুরে জন্ম তাঁর। সেখানেই বেড়ে ওঠা, পড়াশুনা। জব্বলপুরের রানি দুর্গাবতী বিশ্ববিদ্যালয় থেকে স্নাতক ও স্নাতকোত্তর এবং এলএলবি পাশ করেন তিনি। ১৯৯০ সালে মধ্যপ্রদেশ বার কাউন্সিলে আইনজীবী হিসেবে নাম নথিভুক্ত করেন এবং ওই রাজ্যেই আইনজীবী হিসেবে কর্মজীবন শুরু করেন।

২০১১ সালের ২৭ মে তিনি মধ্যপ্রদেশ হাইকোর্টের বিচারপতি হিসেবে নিযুক্ত হন। ২০২৪ সালের ২৬ মে তাঁকে তেলেঙ্গানা হাইকোর্টে বদলি করা হয়। শুক্রবার আনুষ্ঠানিকভাবে কলকাতা হাইকোর্টের প্রধান বিচারপতির দায়িত্ব গ্রহণ করলেন বিচারপতি সুজয় পাল।